Suchinthana/ta-wikipedia huggingface dataset:
ஆறாம் அட்டவணை, இந்திய அரசியலமைப்பு

இந்திய அரசியலமைப்பில் ஆறாம் அட்டவணை,  அரசியலமைப்பின் ஆறாவது அட்டவணை, 1949-ஆம் ஆண்டில் அரசியலமைப்புச் சபையால் நிறைவேற்றப்பட்டது. இந்த அட்டவணையின் படி, இந்தியாவின் வடகிழக்கு மாநிலங்களான அசாம், மேகாலயா, திரிபுரா, மிசோரம் பகுதிகளில் வாழும் பெரும்பான்மை மலைவாழ் பழங்குடி மக்களின் மொழி, பண்பாடு, நாகரீகம், பொருளாதாரம், வாழிடப் பகுதிகள் ஆகிய உரிமைகளைக் காக்கும் பொருட்டு, தன்னாட்சி அதிகாரம் வழங்க வகை செய்கிறது. 

22-வது அரசியலமைப்பு திருத்தச் சட்டம், 1969 மூலம், 244ஏ பிரிவு இந்திய அரசியலமைப்பில் சேர்க்கப்பட்டது.  அசாம் மாநிலத்தின் பழங்குடிப் பகுதிகளை உள்ளடக்கிய ஒரு தன்னாட்சி அரசை நிறுவுவதற்கும், உள்ளூர் சட்டமன்றம் அல்லது அமைச்சரவை அல்லது இரண்டையும் உருவாக்க ஆறாவது அட்டவணை இந்திய நாடாளுமன்றத்திற்கு அதிகாரம் வழங்கியுள்ளது. 

மலைவாழ் பழங்குடி மக்களின் வாழ்வாதார உரிமைகளைப் பாதுகாக்க, தன்னாட்சி மாவட்டக் குழுக்களை (Administrative District Council) (ஏடிசி) நிறுவுவதற்கு ஏற்ற சட்டங்களை இயற்றுவதற்கான அதிகாரத்தை இது மாநிலங்களுக்கு வழங்குகிறது. இந்த மாவட்டக் குழுக்குளுக்கு தன்னாட்சி அதிகாரம் வழங்க,  அந்தந்த மாநில அரசுகளின் சட்டமன்றத்திற்கு அதிகாரம் வழங்கப்பட்டுள்ளது.

ஆறாவது அட்டவணையின் கீழ் அமைக்கப்பட்ட மாவட்ட தன்னாட்சி குழுக்கள்

இந்திய அரசியலமைப்ப்பின் ஆறாவது அட்டவணையின் கீழ், கீழ்கண்ட 4 மாநிலங்களில் தன்னாட்சிப் பிரதேச நிர்வாகப்பகுதிகள் மற்றும் தன்னாட்சி மாவட்டக் குழுக்கள் நிறுவப்பட்டுள்ளது. அவைகள்: 

 அசாம் மாநிலத்தின் வடக்கில்  போடாலாந்து தன்னாட்சி பிரதேச நிர்வாகத்தின் கீழ் போடோ பழங்குடி மக்கள் அதிகம் வாழும்   கோக்ராஜார் மாவட்டம், சிராங் மாவட்டம், உதல்குரி மாவட்டம் மற்றும்  பாக்சா மாவட்டங்கள் உள்ளது.  அசாம் மாநிலத்தின் தெற்கில் உள்ள  கர்பி ஆங்கலாங்கு மாவட்டம் மற்றும்  திமா ஹசாவ் மாவட்டங்களை மாவட்ட தன்னாட்சிக் குழுக்கள் நிர்வாகம் செய்கிறது. 
 மேகாலயா மாநிலத்தில் கிழக்கு காரோ மலை மாவட்டம், கிழக்கு ஜைந்தியா மலை மாவட்டம், தெற்கு காரோ மலை மாவட்டம், தென்மேற்கு காசி மலை மாவட்டம், தென்மேற்கு காரோ மலை மாவட்டம், மேற்கு காசி மலை மாவட்டம், மேற்கு காரோ மலை மாவட்டம், மேற்கு ஜைந்தியா மலை மாவட்டம்,ரி-போய் மாவட்டம், வடக்கு காரோ மலை மாவட்டம், மேற்கு காரோ மலை மாவட்டம், வடக்கு காரோ மலை மாவட்டங்கள் அதனதன் மாவட்டக் குழுக்குளுடன் நிர்வகிக்கப்படுகிற்து. (Administrative District Council)  
 திரிபுரா மாநிலத்தின் மலைவாழ் பழங்குடி மக்களின் பகுதிகளை நிர்வகிக்க திரிபுரா தன்னாட்சி மாவட்டக் குழுக்குள் நிறுவப்பட்டுள்ளது. 
 மிசோரம் மாநிலத்தின் சக்மா மாவட்டக் குழு,  லாய் மாவட்ட தன்னாட்சிக் குழு, மாரா தன்னாட்சி மாவட்டக் குழுக்கள் நிறுவப்பட்டுள்ளது.
மணிப்பூர் மாநிலத்தில் குக்கி, நாகா மற்றும் நேபாள பழங்குடி மலை மக்கள் வாழும் சதர் மலைகள் தன்னாட்சி பிரதேச நிர்வாகக் குழு.   
 மேற்கு வங்காளத்தின் வடக்கில் கூர்க்கா பழகுங்டி இன மக்கள் பெரும்பான்மையாக வாழும் டார்ஜிலிங் மாவட்டம் மற்றும் காளிம்பொங் மாவட்டங்கள் 14 மார்ச் 2012 முதல் கூர்க்காலாந்து பிரதேச நிர்வாகத்தின் கீழ் செயல்படுகிறது.

இதனையும்  காண்க
 ஏழு சகோதரி மாநிலங்கள்

மேற்கோள்கள்

வெளி இணைப்புகள்
 What is 6th Schedule & why it allows parts of Northeast to be exempt from citizenship bill

இந்திய அரசியலமைப்புச் சட்டம்
தேவிபுரம்

தேவிபுரம் (Devipuram) என்பது இந்தியாவின் ஆந்திராவின் விசாகப்பட்டினம் அருகே அமைந்துள்ள ஒரு இந்துக் கோயில் வளாகமாகும். முதன்மையாக இது இந்து மதத்தின் சாக்தப் பள்ளியைச் சேர்ந்தது. இது சகசுராக்சி தெய்வத்திற்கு அர்ப்பணிக்கப்பட்டுள்ளது (இலக்கியம்: "எல்லையற்ற கண்களைக் கொண்டவள்", லலிதா திரிபுரசுந்தரி அல்லது பார்வதியின் ஒரு வடிவம்), மற்றும் அவரது துணை காமேசுவரர் (சிவனின் ஒரு வடிவம்).

கண்ணோட்டம் 
தேவிபுரத்தின் முதன்மை கவனம் சகசுராக்சி மேரு கோயில், மேரு யந்திரத்தின் வடிவத்தில் கட்டப்பட்ட ஒரு தனித்துவமான மூன்று மாடி அமைப்பு; அதாவது, சிறீசக்ரா என்று அழைக்கப்படும் புனித இந்து வரைபடத்தின் முப்பரிமாண திட்டம். இது சிறீவித்யா உபாசனையின் மையமாக உள்ளது ( தாந்த்ரீக சக்தி வழிபாட்டின் ஒரு பண்டைய மற்றும் சிக்கலான வடிவம்). அதன் அடிவாரத்தில் 108 அடி (33 மீ) சதுரத்தையும் 54 அடி (16 மீ) உயரத்தையும் கொண்ட இந்த கோயில் கடந்த தசாப்தத்தில் பெருகிய முறையில் பிரபலமான புனித யாத்திரை இடமாக மாறியுள்ளது. காமாக்கிய பீடம் மற்றும் சிவாலயம் ஆகிய இரண்டு சிவாலயங்கள் பிரதான கோயிலுக்கு அருகிலுள்ள மலைகளில் அமைந்துள்ளன.

இந்த கோயில் சாதி, மதம், பாலினம் ஆகியவற்றைப் பொருட்படுத்தாமல், பக்தர்கள் தேவிக்கு பூஜை செய்ய அனுமதிப்பது வழக்கத்திற்கு மாறானது. இது அசாமில் உள்ள காமாக்யா கோயில் வளாகத்தின் முன்மாதிரியாக இருக்கலாம். இது வழிபாட்டிற்கான அதே திறந்த கொள்கையைக் கொண்டுள்ளது. கோயிலின் பல மூர்த்திகள் "வானம் உடையவர்கள்" அல்லது நிர்வாணமாக சித்தரிக்கப்படுகிறார்கள் என்பதும் பல ஆண்டுகளாக தேவிபுரத்திற்கு கணிசமான கவனத்தை ஈர்த்துள்ளது.

வரலாறு 

தேவிபுரத்தில் உள்ள சகசுராக்சி மேரு கோயிலின் கட்டுமானம் 1985இல் தொடங்கியது, அதன் நிறைவு மற்றும் கும்பாபிசேகம் 1994இல் நடந்தது. இந்து மரபுக்கு இணங்க, கோயில் அதன் பன்னிரண்டாம் ஆண்டு விழாவிற்கு 2007 பிப்ரவரியில் மீண்டும் புனிதப்படுத்தப்பட்டது.

தேவிபுரத்தின் நிறுவனர் என். பிரகலாதா சாத்திரி (1934-2015), முன்னாள் பல்கலைக்கழகப் பேராசிரியரும் அணு இயற்பியலாளருமான மும்பையிலுள்ளடாட்டா அடிப்படை ஆராய்ச்சி நிறுவனத்துடன் 23 ஆண்டுகால பணி வாழ்க்கையை விட்டு வெளியேறி 1983ஆம் ஆண்டில் தேவிபுரம் கோயிலில் பணிகளைத் தொடங்கினார். இப்போது ஒரு குறிப்பிடத்தக்க ஆன்மீக குரு, சிறீ அமிர்தானந்த நாத சரசுவதி (பொதுவாக "குருஜி" என்று அழைக்கப்படுகிறார்) என்று அழைக்கப்படுகிறார். சாத்திரி தனது தேவிபுரத்தை உருவாக்கியது தெய்வீக தாயின் பல தரிசனங்களை அடிப்படையாகக் கொண்டது என்று கூறப்படுகிறது.

குறிப்புகள்

வெளி இணைப்புகள் 

 Devipuram: Official Site
 vi1: Devipuram & Sri Vidya Trust

Coordinates on Wikidata
ஆந்திரப் பிரதேசத்திலுள்ள அம்மன் கோயில்கள்
கிராந்தி வெங்கட ரெட்டி நாயுடு

கிராந்தி வெங்கட ரெட்டி நாயுடு (Grandhi Venkata Reddy Naidu) (1885-1967) ஒரு இந்திய அரசியல்வாதியும் மற்றும் ஆந்திர மாநில சட்டசபையின் முதல் சட்ட அமைச்சராக இருந்தார். ஆந்திரா புதிய மாநிலமாக உருவானபோது, அதன் முதல் முதல்வராக நீலம் சஞ்சீவ ரெட்டி அவர்கள் இருந்தார். கிராந்தி வெங்கட ரெட்டி நாயுடு அவரது அமைச்சரவையில் பணியாற்றினார்.

ஆரம்பகால வாழ்க்கை மற்றும் கல்வி 
கிராந்தி வெங்கட ரெட்டி நாயுடு ஒரு பிரபலமான தெலகா நாயுடு குடும்பத்தில் 1885 சூன் 18 அன்று இந்தியாவின் ஆந்திராவின் மேற்கு கோதாவரி மாவட்டம் நரசாபுரத்தில் பிறந்தார். இவரது தந்தை நரசிம்மராவ் நரசாபுரத்தில் ஒரு நில பிரபு ஆவார். இவரது தாத்தா வெங்கட்ட ரெட்டி நாயுடு ஒரு கிராம அலுலராக இருந்தார். (சிர்கா 1840). முந்நாள் முதல்வரும் நீதிக்கட்சியின் தலைவர்களுள் ஒருவருமான கூர்ம வெங்கட ரெட்டி நாயுடுவைப் பின்பற்றுபவராக இருந்தார்.

கிராந்தி சென்னை பல்கலைக்கழகத்தில் தனது இளங்கலை மற்றும் சட்டப் பட்டங்களைப் பெற்றார். மேலும் 1918இல் வழக்குறைஞராக பணியில் சேர்ந்தார்.  பின்னர், சென்னை உயர்நீதிமன்றத்தில் வழக்கறிஞராக சேர்ந்தார். முப்பது ஆண்டுகளாக வழக்கறிஞராக பணியாற்றிய பிறகு, இவர் தனது பிறப்பிடமான நரசாபுரத்திற்கு மாறினார்.

தொழில் 
கிராந்தி தனது ஆரம்பகால இளமைக் காலத்தை இந்திய சுதந்திர இயக்கத்தில் கழித்தார். பின்னர் இவர் நீதிக் கட்சியில் சேர்ந்தார். கோதாவரி மாவட்டத்திலும், மேற்கு கோதாவரி மாவட்டத்திலும் நீதிக் கட்சித் தலைவராக இருந்தார். 1955இல் நரசாபுரத்திலிருந்து காங்கிரசு சட்டமன்ற உறுப்பினராக தேர்ந்தெடுக்கப்பட்டார். மேலும்,ஆந்திர மாநிலத்தின் முதல் சட்ட அமைச்சரானார். இவர் சொத்துகள், சட்ட அதிகாரிகள், சிறைச்சாலைகள் மற்றும் துணை நீதிமன்றங்களுக்கான அமைச்சராகவும் பணியாற்றினார். சென்னை பல்கலைக்கழகம் மற்றும் ஆந்திர பல்கலைக்கழகத்தில் செனட் மற்றும் சிண்டிகேட் உறுப்பினராக இருந்தார். பல்வேறு மாநில அரசாங்க செயல்களில் வரைவுக் குழு உறுப்பினராக இருந்தார். இவர் வரதட்சணை தடைச் சட்டத்தின் வரைவுக் குழுவின் தலைவராக இருந்தார். இது 1956 செப்டம்ரில் சட்டசபையில் அறிமுகப்படுத்தப்பட்டது. இவர் விசாலந்திராவில் துணை நீதிமன்றங்களையும், மேற்கு கோதாவரி மாவட்டத்தில் பள்ளிகளையும் நிறுவினார்.

வகித்த பதவிகள் 

 1922 - நரசாபுரம் வட்ட வாரியத்தின் தலைவர் (இவர் ஐந்து முறை ஒருமனதாக தேர்ந்தெடுக்கப்பட்டார்) 
 1936 - கோதாவரி மாவட்ட வாரியத்தின் தலைவர். மேற்கு கோதாவரி மாவட்டம் உருவான பின்னர் மீண்டும் தலைவராகத் தேர்ந்தெடுக்கப்பட்டார். வாரியத்தின் தலைவராக பத்து ஆண்டுகள் பணியாற்றினார். 
 1930 - சென்னை மாகாண சட்டமன்ற உறுப்பினர் 
 1955 - ஆந்திர அரசு சட்டமன்ற உறுப்பினர் 
 1955-1957 - சட்ட அமைச்சர், ஆந்திர அரசு

தனிப்பட்ட வாழ்க்கை 
விசாகப்பட்டணம் மாவட்டத்தின் விஜயநகரத்தின் ராஜாவுக்கு சேவையில் இருந்த மருத்துவர் சாபா மங்கையா நாயுடுவின் மகள் கிராந்தி வெங்கட லட்சுமி என்பவரை மணந்தார். இத்தம்பதியருக்கு நான்கு மகன்கள் மற்றும் ஒரு மகள் இருந்தனர். அதாவது கேசவ ராமம் மூர்த்தி (வழக்கறிஞர்), வெங்கட நரசிம்மராவ் (வழக்கறிஞர்), வெங்கடேசுவர ராவ் (விவசாயம்), சூர்ய பிரகாச ராவ் (அரசு சேவை). இவரது பேரன் நீதிபதி கிராந்தி பவானி பிரசாத். இவரது மற்றொரு பேரன் கிருட்டிணா கிராந்தி மருத்துவர் (அமெரிக்கா) மற்றும் ஐதராபாத்தி ஜூபிலி ஹில்ஸில் கிராந்தி லா சேம்பர்ஸ் என்ற சட்ட நிறுவனத்தை நிறுவினார்.

குறிப்புகள் 

1967 இறப்புகள்
1885 பிறப்புகள்
மேற்கு கோதாவரி மாவட்ட நபர்கள்
வெடிற்போத்து

வெடிற்போத்து (ஆங்கிலப் பெயர்: Hoatzin, அறிவியல் பெயர்: Opisthocomus hoazin) என்பது அமேசான் படுகையின் சதுப்பு நிலங்கள், ஆற்றை ஒட்டிய காடுகள் மற்றும் அலையாத்தி காடுகள், மற்றும் தென்னமெரிக்காவின் ஒரினோகோ வடிநிலம் ஆகியவற்றில் காணப்படும் ஒரு வெப்பமண்டல பறவை ஆகும். இப்பறவையின் இளம் உயிரிகள் அவற்றின் இரண்டு இறக்கை விரல்களில் நகங்களை கொண்டிருக்கும்.

ஒபிஸ்தோகோமஸ் (Opisthocomus) பேரினத்தில் காணப்படும் ஒரே ஒரு உறுப்பினர் இந்த பறவை மட்டுமே ஆகும். ஒபிஸ்தோகோமஸ் என்ற பண்டைய கிரேக்கச் சொல்லுக்கு "பின் பகுதியில் நீண்ட முடி" என்று பொருள். இப்பறவையின் தலையின் பின்பகுதியில் காணப்படும் பெரிய முடியை குறிப்பிட இந்த வார்த்தை பயன்படுகிறது. ஒபிஸ்தோகோமிடாய் (Opisthocomidae) குடும்பத்தில் உயிர்வாழும் பேரினம் இது ஒன்று மட்டுமே ஆகும். இக்குடும்பத்தின் வகைப்பாட்டியலானது  விவாதத்திற்குரிய பொருளாக உள்ளது. இதைப்பற்றிய தெளிவான வகைப்படுத்தல் இன்னும் செய்யப்படவில்லை.

உசாத்துணை

பறவைகள்
கௌதாரி (துணைக் குடும்பம்)

கௌதாரிகள் (ஆங்கிலம்: Grouse), கல்லிபார்மசு வரிசையில் பெசனிடாய் குடும்பத்திலுள்ள பறவைகளின் ஒரு குழுவாகும். கௌதாரிகள் அடிக்கடி டெட்ரோனினாய் துணை குடும்பத்தின் கீழ் வகைப்படுத்தப்படுகின்றன. சில நேரங்களில் டெட்ரோனிடாய் குடும்பத்தின் கீழும் வகைப்படுத்தப்படுகின்றன. இழைமணிகளின் டி ஆக்சி-ரைபோநியூக்லியிக் காடி ஆய்வுகள் இந்த வகைப்படுத்தலுக்கு ஆதரவாக உள்ளன. கௌதாரிகள் மிதவெப்ப மண்டல பகுதி முதல் வடக்கு அரைக்கோளத்தில் ஆர்டிக் துணை பகுதிகள் வரை பரவி காணப்படுகின்றன. இப்பரப்பளவில்  இவை பைன் காடுகள் முதல் மலைப்பகுதிகள் வரை பரவியுள்ளன. 28° வடக்கு  நிலநேர்கோட்டில் டெக்சாசில் காணப்படும் அட்வாட்டரின் புல்வெளி கோழி முதல் 83° வடக்கு நிலநேர்கோட்டில் வடக்கு கிரீன்லாந்தில் வாழும் பாறை தார்மிகன் வரை இவை பல்வேறு இடங்களில் வசிக்கின்றன.

விளக்கம் 
கோழிகள் போன்ற மற்ற கல்லிபார்மாஸ் வரிசை இனங்களைப் போலவே கௌதாரிகளும் வலுவான உடலை கொண்டுள்ளன. இவை 31 முதல் 95 சென்டிமீட்டர் நீளம் வரை இருக்கும். 0.3 கிலோ முதல் 6.5 கிலோ வரை எடை இருக்கும். ஆண் பறவைகள் பெண் பறவைகளை விட பெரியதாக இருக்கும். கௌதாரி இனத்திலேயே பெரிய இனமான மரக் கௌதாரியில் ஆண்கள் பெண் பறவைகளைப் போல இரு மடங்கு  எடையுடன் இருக்கும். கௌதாரிகளுக்கு மூக்கின் அருகிலும் சிறகுகள் இருக்கும். இவற்றின் கால்கள் விரல்கள் வரை சிறகுகளுடன் காணப்படும். குளிர்காலத்தில் விரல்களிலும் சிறகுகள் அல்லது பக்கவாட்டில் சிறிய செதில்கள் காணப்படும். பனிபடர்ந்த பகுதிகளில் நடப்பதற்கும் உறைவிடத்திற்காக வளைகளை தோண்டுவதற்கும் இத்தகைய தகவமைப்பை இவை பெறுகின்றன. மற்ற கல்லிபார்மஸ் வரிசை பறவைகளை  போல் இவற்றிற்கு உடல் பகுதிகளில் நகங்கள் தோன்றுவதில்லை.

உசாத்துணை

குறிப்புகள்

மேற்கோள்கள்

வெளி இணைப்புகள்

 Grouse videos  on the Internet Bird Collection
 
 

பறவைக் குடும்பங்கள்
இந்தியாவின் தன்னாட்சி நிர்வாகப் பகுதிகள்

இந்தியாவின் தன்னாட்சி நிர்வாகப் பகுதிகள் (Autonomous  Administrative  of India) இந்திய அரசியலமைப்பின் ஆறாம் அட்டவணை இந்திய  மலைவாழ் பழங்குடி மக்களின் பண்பாடு, நாகரீகம், மொழி மற்றும் பொருளாதார அமைப்புகளைக் காத்திட வேண்டி, பழங்குடி மக்கள் பெரும்பான்மையாக வாழும் பகுதிகளில், மாநிலத்திற்குள், மாவட்டத் தன்னாட்சி நிர்வாகக் குழுக்களை அமைக்கும் அதிகாரம் இந்திய நாடாளுமன்றத்திற்கு  வழங்கியுள்ளது. பத்துக்கும் மேற்பட்ட தன்னாட்சி மாவட்ட நிர்வாகப் பகுதிகள், வடகிழக்கு மாநிலங்களான அசாம், மேகாலயா, திரிபுரா, மிசோரம், மேற்கு வங்காளம் போன்ற மாநிலங்களிலும் மற்றும் லடாக் ஒன்றியப் பிரதேசத்தில்  இரண்டும் உள்ளது.

தன்னாட்சிப் பிரதேசத்தின் அதிகாரங்கள் மற்றும் திறன்கள்

நிர்வாகம் மற்றும் சட்டமியற்றும் அதிகாரங்கள்
இந்திய அரசியலமைப்பின் ஆறாம் அட்டவணையில் கூறியுள்ளவாறு, மாவட்டத் தன்னாட்சிக் குழுக்கள் கீழ்கண்ட விடயங்களில் சட்டம் மற்றும் விதிகள் இயற்றும் அதிகாரம் கொண்டுள்ளது:

 நில நிர்வாகம் 
 காடுகள் மேலாண்மை 
 நீர் ஆதாரங்கள்
 வேளாண்மை மற்றும் பயிரிடுதல் 
 கிராமக் குழுக்களை அமைத்தல் 
 பொது சுகாதாரம் 
 துப்புரவுப் பணி 
 கிராம மற்றும் நகர அளவில் கொள்கை வகுத்தல்
 மரபு வழியான கிராம நாட்டாண்மை மற்றும் தலையாரிகளை நியமித்தல்  கிராமத் தலைவர்களை நியமித்தல் 
 வாரிசுரிமை சொத்துகள் (Inheritance of property)
 திருமணம் மற்றும் மணவிலக்கு (Marriage and divorce)
 சமூகச் சடங்குகள் 
 கடன் வழகுதல் மற்றும் காட்டுப் பொருள் வணிகம்
 சுரங்கம் மற்றும் கனிமங்கள்

நீதிமன்ற அதிகாரங்கள்
மாவட்ட தன்னாட்சிக் குழுக்களுக்கு மலைவாழ் பழங்குடி மக்களுக்கிடையே ஏற்படும் பிணக்குகளை தீர்த்து வைப்பதற்கு தனி நீதிமன்றங்கள் அமைக்க அதிகாரம் உள்ளது. இந்த நீதிமன்றத்திற்கு அதிகபட்சமாக 5 ஆண்டுக்கு கீழ் சிறைதண்டணை வழங்க அதிகாரம் உள்ளது.

வரிவிதிப்பு மற்றும் வருவாய்
மாட்டத் தன்னாட்சிக் குழுக்கள் பள்ளி மற்றும் சாலைகளை பராமரிக்க சுங்கக் கட்டணம், சந்தைக் கட்டணம், மாவட்ட நுழைவுக் கட்டணம், படகுச் சவாரிக் கட்டணம்,  சாலைக் கட்டணம் தொழில்வரி, சொத்து வரி போன்ற வரிகளும், கட்டணங்களும் விதிக்க அதிகாரம் கொண்டுள்ளது.

தன்னாட்சிக் குழுக்கள் பட்டியல்

இதனையும் காண்க
 ஆறாம் அட்டவணை, இந்திய அரசியலமைப்பு
 வடகிழக்கு மண்டலக் குழு
 திரிபுரா பழங்குடியின வட்டாரங்களுக்கான தன்னாட்சி மாவட்டக் குழு

மேற்கோள்கள்

வெளி இணைப்புகள்
Sixth Schedule of the Constitution of India

இந்திய மாநிலங்களும் பிரதேசங்களும்
இந்தியாவின் தன்னாட்சி மலை வளர்ச்சிக் குழுக்கள்
பாசானைட்டு

பாசானைட்டு (Bassanite) என்பது CaSO4•H2O  என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். கால்சியம் சல்பேட்டு கனிமம் என்று இது விவரிக்கப்படுகிறது. ஒரு CaSO4 அலகுக்கு அரை மூலக்கூறு தண்ணீர் என்ற இயைபு காணப்படுவதால் இதை கால்சியம் சல்பேட்டு எமியைதரேட்டு என்ற பெயராலும் அழைக்கிறார்கள். 
   
1910 ஆம் பாசானைட்டு கனிமம் முதன்முதலாக இத்தாலி நாட்டின் தென் பகுதியிலுள்ள விசுவியசு மலையில் கணடறியப்பட்டது.  இந்நாட்டைச் சேர்ந்த 1853-1916 காலப்பகுதியில் வாழ்ந்த தொல்லுயிரியல் அறிஞர் பிரான்சிசுகோ பாசானியின் நினைவாக கனிமத்திற்கு பாசானைட்டு எனப் பெயரிடப்பட்டது.  

விசுவியசு மலையில் இது இலியுசைட், டெப்ரைட்டு, எரிமலைவாய் நீராவித் துளை படிவுகளுக்குள் கிப்சம் கனிமத்தின் மாறுபாடு வகை கனிமமாகக் காணப்பட்டது. இது கலிபோர்னியா மற்றும் ஆத்திரேலியாவில் உலர்ந்த ஏரி படுகைகளில் காணப்படுகிறது. குகைகளில் கிப்சத்துடன் உள்ளடுக்கில் ஒன்றிணைக்கப்பட்டும் கிடைக்கிறது.

பன்னாட்டு கனிமவியல் சங்கம் பாசானைட்டு கனிமத்தை Bss  என்ற குறியீட்டால் அடையாளப்படுத்துகிறது.

மேற்கோள்கள் 

சல்பேட்டுக் கனிமங்கள்
ஒற்றைச்சரிவச்சுக் கனிமங்கள்
இத்தாலியின் புவியியல்
கேத்தரின் பிகலோ

கேத்தரின் ஆன் பிகலோ () (; பிறப்பு நவம்பர் 27, 1951) ஒரு ஐக்கிய அமெரிக்க திரைப்படத் தயாரிப்பாளர், இயக்குநர் மற்றும் எழுத்தாளர் ஆவார். பாயின்ட் பிரேக் (1991), த ஹர்ட் லாக்கர் (2008) ஆகியத் திரைப்படங்களை இயக்கியுள்ளார்.

த ஹர்ட் லாக்கர் திரைப்படத்திற்காக சிறந்த இயக்குனருக்கான ஆசுக்கர் விருதினை வென்றார். 2020 ஆண்டு வரை இவ்விருதினை வென்ற முதல் மற்றும் ஒரே பெண் இயக்குநர் இவரே.
இவர் இயக்குநர் ஜேம்ஸ் கேமரன்-ஐ 1989 ஆம் ஆண்டு திருமணம் செய்தார். இவர்கள் 1991 இல் விவாகரத்து ஆனர்.

திரைப்படங்கள்

மேற்கோள்கள்

வெளியிணைப்புகள்

 
 சூன் 2009 Interview with The A.V. Club
 Q&A with Kathryn Bigelow in Men's Journal
 
 Literature on Kathryn Bigelow
 Davidson, Amy, "The Oscar for Torture?", blog, The New Yorker, சனவரி 2013. "The problems people have with Zero Dark Thirty are about directorial choices, and it is more than reasonable that Kathryn Bigelow be judged on them."
 Denby, David,"Bigelow's Fact and Fiction", review, The New Yorker, திசம்பர் 2012.
 G. Roger Denson, "Zero Dark Thirty Account of Torture Verified by Media Record of Legislators and CIA Officials", commentary, criticism, "Huffington Post",  திசம்பர் 31, 2012.
 G. Roger Denson, "Women Looking at Men Loving: Eve Sussman, Kathryn Bigelow and the Women Writers of Mad Men", cultural criticism, "Huffington Post", மார்ச்சு 8, 2013.
 Brockes, Emma, "Kathryn Bigelow: under fire", The Guardian (London), சனவரி 11, 2013. "[S]ome say her new thriller, Zero Dark Thirty ... endorses torture".
 The films of Kathryn Bigelow, Hell Is For Hyphenates, திசம்பர் 31, 2013
Jérôme d'Estais, Kathryn Bigelow, passage de frontières, Editions Rouge profond, 2020, ISBN-13 : 979-1097309312

1951 பிறப்புகள்
வாழும் நபர்கள்
அமெரிக்கத் திரைப்படத் தயாரிப்பாளர்கள்
சிறந்த இயக்குனருக்கான அகாடெமி விருதை வென்றவர்கள்
விநாயகர் கோயில், காணிப்பாக்கம்

காணிப்பாக்கம் விநாயகர் கோவில் (Vinayaka Temple) அல்லது வரசித்தி விநாயகர் கோவில் (Vinayaka Temple or Sri Varasidhi Vinayaka Swamy Temple) என்பது இந்தியாவின் ஆந்திரப் பிரதேச மாநிலத்தின் சித்தூர் மாவட்டத்தில் காணிப்பாக்கம் எனும் ஊரில் உள்ளது. இக்கோயில் சித்தூர் நகரத்திலிருந்து 11 கிலோ மீட்டர் தொலைவிலும், திருப்பதியிலிருந்து 68 கிலோ மீட்டர் தொலைவிலும் அமைந்துள்ளது. இக்கோயில் திராவிடக் கட்டிடக்கலை அமைப்பில் கட்டப்பட்டது.

வரலாறு
இந்த விநாயகர் கோயில் முதலாம் குலோத்துங்கச் சோழனால் நிறுவப்பட்டது. பின்னர் 1336-இல் விஜயநகரப் பேரரசால் இக்கோயில் விரிவாக்கப்பட்டது.

கோயில் நிர்வாகம் 
ஆந்திரப் பிரதேச மாநில அறநிலையத் துறையின் கீழ் உள்ள இக்கோயிலை 15 உறுப்பினர்கள் கொண்ட அமைப்பு நிர்வகித்து வருகிறது.

திருவிழாக்கள்
 விநாயகர் சதுர்த்தி .

மேற்கோள்கள்

வெளி இணைப்புகள்

 கோயிலின் இணையதளம்

சித்தூர் மாவட்டத்திலுள்ள கோயில்கள்
ஆந்திரப் பிரதேச இந்துக் கோயில்கள்
ஆந்திராவிலுள்ள பிள்ளையார் கோயில்கள்
லடாக் தன்னாட்சி மலை வளர்ச்சிக் குழு, லே

லடாக் தன்னாட்சி மலை வளர்ச்சிக் குழு, லே (Ladakh Autonomous Hill Development Council, Leh (LAHDC Leh),  இந்தியாவின் தன்னாட்சி நிர்வாகப் பகுதிகளில் ஒன்றாகும். லடாக் ஒன்றியப் பகுதியில் அமைந்த லே மாவட்ட மலை வளர்ச்சிப் பணிகளை தன்னாட்சியுடன் நிர்வகிப்பதற்கு இந்த வளர்ச்சிக் குழு அமைக்கப்பட்டது. இதன் தலமையிடம்  லே நகரம் ஆகும்.

வரலாறு
லடாக் பிரதேச மக்களின் நீண்ட கோரிக்கையை நிறைவேற்றுவதற்கு, லடாக் தன்னாட்சி மலை வளர்ச்சிக் கவுன்சில் சட்டம், 1995-இன் படி, லே மாவட்ட வளர்ச்சிக்கு லடாக் தன்னாட்சி மலை வளர்ச்சிக் குழு, லே, மற்றும் 2003-இல் கார்கில் மாவட்ட வளர்ச்சிக்கு  லடாக் தன்னாட்சி மலை வளர்ச்சிக் குழு, கார்கில்  அமைக்கப்பட்டது.

அதிகாரங்கள்
தன்னாட்சி மலைக் குழுக்கள் மாவட்டத்தின் கிராம ஊராட்சிகளுடன் நேரடியாகத் தொடர்பு கொண்டு, பொருளாதார வளர்ச்சி, கல்வி, நிலப் பயன்பாடு, வரி விதிப்பு,  உள்ளாட்சி மற்றும் ஊராட்சி ஆளுகைத் திறன் மேம்பாடு விரித்து கொள்கை முடிவு எடுத்தல், ஊராட்சி ஒன்றியங்களின் செயல்பாடுகளை ஆய்வு செய்தல் முக்கியப் பணியாகும்.லடாக் ஒன்றியப் பகுதியின் துணை-நிலை ஆளுநர், இப்பகுதியில் சட்டம் & ஒழுங்கு, நீதிமன்றம், கல்லூரி & பல்கலைகழகங்கள், தொலைதொடர்பு வசதிகளை நிர்வகிப்பார்.

தன்னாட்சிக் குழு
தன்னாட்சி குழு 30 கவுன்சிலர்கள் கொண்ட அமைப்பாகும். இதில் 26 கவுன்சிலர்கள் தேர்தல் முறையில் நேரடியாகத் தேர்ந்தெடுக்கப்படுவர். நியமன உறுப்பினர்கள் 4.தன்னாட்சி அமைப்பின் நிர்வாகக் குழுவில் தலைமை நிர்வாக கவுன்சிலர் மற்றும் 4 பிற நிர்வாகக் க்வுன்சிலர்கள் இருப்பர்.

இதனையும் காண்க
 லடாக் தன்னாட்சி மலை வளர்ச்சிக் குழு, கார்கில்
 இந்தியாவின் தன்னாட்சி நிர்வாகப் பகுதிகள்

மேற்கோள்கள்

வெளி இணைப்புகள்
Ladakh Autonomous Hill Development Council, Leh

லே மாவட்டம்
லடாக்
இந்தியாவின் தன்னாட்சி மலை வளர்ச்சிக் குழுக்கள்
எல். வைத்தியநாதன்

லட்சுமிநாராயண வைத்தியநாதன் ( Lakshminarayana Vaidyanathan) (பிறப்பு: 1942 ஏப்ரல் 9 - இறப்பு: 2007 மே 17) இவர் ஒரு புகழ்பெற்ற இசைக்கலைஞரும், இசை இயக்குநரும் மற்றும் இசையமைப்பாளரும், கர்நாடக இசை பாரம்பரியத்தில் பயிற்சி பெற்றவருமாவார். வைத்தியநாதன் சென்னையில் வை. லட்சுமிநாராயணா மற்றும் சீதாலட்சுமி ஆகிய இருவருக்கும் பிறந்தார். திறமையான வயலின் கலைஞர்களான எல். சங்கர் மற்றும் எல். சுப்பிரமணியம் ஆகியோரின் மூத்த சகோதரர் ஆவார்  மால்குடி நாட்கள் என்ற பிரபல தொலைக்காட்சித் தொடரின் இசையை இவர் உருவாக்கினார். இந்த மூன்று சகோதரர்களும் தங்கள் தந்தையிடமிருந்து இசை பயிற்சி பெற்றனர்.

தொழில் 
திரைப்பட இசையமைப்பாளர் ஜி.கே.வெங்கடேசின் உதவி இசை இயக்குநராக தனது வாழ்க்கையைத் தொடங்கிய வைத்தியநாதன், தமிழ், கன்னடம் உள்ளிட்ட மொழிகளில் 170க்கும் மேற்பட்ட படங்களுக்கு இசையமைத்துள்ளார். இவரது குறிப்பிடத்தக்க படைப்புகளில் தமிழில் பேசும் படம், சந்தியா ராகம், ஏழாவது மனிதன், தசரதன் மற்றும்  மறுபக்கம் மற்றும் கன்னடத்தில் அபரிச்சிதா, குபி மாத்து ஐயலா, ஒண்டு முத்தினா கதே ஆகியவை அடங்கும். நாட்டின் மிகச் சிறந்த இசை அமைப்பாளர்களில் ஒருவரான இவர், ஒலிக் கலவையில் இன்றைய தொழில்நுட்ப முன்னேற்றங்கள் வருவதற்கு முன்பாகவே, அரிய மற்றும் அறியப்படாத கருவிகளைப் பயன்படுத்துவதற்கும், மாண்டலின், புல்லாங்குழல் மற்றும் வயலின் ஆகியவற்றிலிருந்து ஒலிகளை நுட்பமாக பல்வேறு நாட்டு தாளக் கருவிகளுடன் கலப்பதற்கும் அறியப்பட்டார்.  இசையமைப்பாளர் சி. அஸ்வத்துடன் இணைந்து , அஸ்வத்-வைத்தி என்ற பெயரில் பல கன்னடத் திரைப்படங்களுக்கு இசையமைத்தார். இவரது ஒரு கவர்ச்சியான மற்றும் நீடித்த அமைப்பு, சங்கர் நாக் இயக்கத்தில் வெளியான மால்குடி நாட்களின் (தொலைக்காட்சித் தொடர்) தொடக்க மற்றும் நிறைவு இசையான 'தானா நா நானா' என்பதாகும்

2003 ஆம் ஆண்டில், திரைப்படத்தில் இவரது சிறப்பான பங்களித்ததற்காக தமிழ்நாடு அரசு கலைமாமணி விருது வழங்கியது.

மேற்கோள்கள் 

1942 பிறப்புகள்
கன்னடத் திரைப்பட இசையமைப்பாளர்கள்
தமிழ்த் திரைப்பட இசையமைப்பாளர்கள்
தமிழ்நாட்டு இசைக்கலைஞர்கள்
2007 இறப்புகள்
கலைமாமணி விருது பெற்றவர்கள்
சுரையா தியாப்ஜி

சுரையா தியாப்ஜி (Surayya Tyabji - 1919) பிரித்தானியாவின் இந்தியாவின், ஐதராபாத்தில் (ஆந்திரா, இப்போது தெலுங்கானாவின் தலைநகரம்) 1919 ஆம் ஆண்டு பிறந்தார். இவர் பிரபல வழக்கறிஞரும், சமூக செயற்பாட்டாளரும், இந்திய தேசிய காங்கிரசின் முஸ்லிம் தலைவரும் ஆன பத்ருதின் தியாப்ஜியின் மனைவியாவார்.

சுரையா தியாப்ஜி ஒரு புகழ்பெற்ற கலைஞராக இருந்தார், அவர் வாழ்க்கை மற்றும் சமுதாயத்தைப் பற்றிய வழக்கத்திற்கு மாறான மற்றும் முற்போக்கான கண்ணோட்டத்திற்காக பிரபலமாக அறியப்பட்டார். இவரது கணவர் அரசியலமைப்பு சபையின் கீழ் பல்வேறு குழுக்களில் உறுப்பினராக இருந்ததால், இவரும் அவற்றில் பலகுழுக்களில் முக்கிய பங்கு வகித்துள்ளார். பல கலைகளில் ஆர்வமுள்ள அவர் ஓவியங்கள் வரைவதில் திறமையானவர், மேலும் சமைப்பது, தையல், சவாரி செய்தல், நீச்சல் மற்றும் குடும்பத்தின் முதலீடுகளையும் நிர்வகித்தார்.

தேசியக் கொடி உருவான வரலாறு 
இந்தியா சுதந்திரம் உறுதியான காலகட்டத்தில், ‘சுதந்திர இந்தியாவின்’ இந்திய தேசியக் கொடியை அறிமுகப்படுத்த அப்பொழுதைய காங்கிரஸ் தலைவர்கள் திட்டமிட்டனர். அந்தச் சமயம் இருந்த காங்கிரஸ் கொடியில், இன்றைய அசோக சக்கரத்துக்குப் பதிலாக காந்தியின் ராட்டை சின்னம் இருந்தது. அப்போது பிரதமரின் அலுவலகத்தில் பணிபுரிந்து வந்த ஐ. சி. எஸ் அதிகாரி பத்ருதின் தியாப்ஜி, ஒரு கட்சியின் கொடி தேசிய கொடியாக வேண்டாமென்று ஆலோசனை கூற, பிரதமர்  நேருவும் அதை ஏற்றுக்கொண்டார். அதனால், 17 சூலை, 1947 அன்று காந்தியின் இராட்டை சின்னத்திற்கு பதில் அசோகச் சக்கரத்தை வைத்து கொடியை பத்ருதின் தியாப்ஜியின் மனைவி சுரையா தியாப்ஜி வடிவமைத்து, தயாரித்து நேருவிடம் வழங்கினார்.

இதணையும் காண்க 
 பத்ருதீன் தியாப்ஜி
 இந்திய தேசியக் கொடி
 பத்ருதின் தியாப்ஜி

ஆதாரங்கள் 

1919 பிறப்புகள்
இந்திய முஸ்லிம்கள்
இந்திய விடுதலைப் போராட்ட வீரர்கள்
இந்திய விடுதலைப் போராட்ட வீராங்கனைகள்
இந்திய முஸ்லிம் பெண்கள்
திருக்காமீஸ்வரர் கோயில்

திருக்காமீஸ்வரர் கோயில் (கோகிலாம்பாள் உடனுறை திருக்காமீஸ்வரர் கோயில் அல்லது வில்லியனூர் பெரிய கோயில் என்றும் அழைக்கப்படுகிறது.) என்பது தென்னிந்திய யூனியன் பிரதேசமான புதுச்சேரியில் உள்ள வில்லியனூரில் அமைந்துள்ளது.

இந்த கோயில் வளாகம் இரண்டு ஏக்கர் பரப்பளவைக் கொண்டுள்ளது மற்றும் அதன் அனைத்து கோபுரங்களும் சிறப்பாக வடிவமைக்கப்பட்டுள்ளது. இந்த கோவிலில் ஏராளமான சன்னதிகள் உள்ளன, திருக்கமீஸ்வரர், அவரது துணைவியார் கோகிலாம்பள் அம்மன் மற்றும் திருமால் ஆகியோரின் சன்னதிகள் மிக முக்கியமானவை.

இந்த கோவிலில் தினசரி ஆறு கால பூஜைகள் தவறாமல் நடைபெறுகின்றன. தமிழ் மாதமான வைகாசி(மே-ஜுன்) முக்கிய திருவிழவான தேரோட்டம் நடைபெறும்.

இக்கோவில் வளாகம் சோழர்களால் கட்டப்பட்டதாக நம்பப்படுகிறது, பின்னர் பல்வேறு ஆளும் வம்சங்களிலிருந்து சேர்க்கப்பட்டது. நவீன காலங்களில், இந்த கோயில் புதுச்சேரி அரசாங்கத்தினால் பராமரிக்கப்பட்டு நிர்வகிக்கப்படுகிறது.

தலவரலாறு 

முன்னொரு காலத்தில் பிரம்மனுக்கும், விஷ்ணுவுக்கும் தங்களில் யார் பெரியவர் என்ற போட்டி ஏற்பட்டது. இதனால் இருவரும் சிவனிடம் சென்று முறையிட்டனர். சிவன், தனது அடியையும் முடியையும் யார் முதலில் தரிசிக்கிறார்களோ அவரே பெரியவர் என்று கூறினார். இதில் பிரம்மன் செய்த தவறால் அவருக்கு சாபம் ஏற்பட்டது. வருத்தப்பட்ட பிரம்மன் சிவனிடம் தனது பாவத்தை போக்கும்படி வேண்டினார். சிவனும், தொண்டை நாட்டில் முத்தாறு நதிக்கரையில் வில்வ வனம் படைத்து சிவ பூஜை செய்தால் சாபம் நீங்கும் என கூறி மறைந்தார். பிரம்மனும் சிவன் கூறியபடி பிரம்ம தீர்த்தம் உண்டாக்கி இத்தலத்தில் சிவ பூஜை செய்து சாபத்திலிருந்து விடுபட்டார்.

கோயில் கட்டமைப்பு 12 ஆம் நூற்றாண்டில் கட்டப்பட்டதாக நம்பப்படுகிறது, பின்னர் சேர்க்கைகள் இடைக்கால சோழர்கள் மற்றும் விஜயநகர பேரரசால் கட்டப்பட்டவை., அதே நேரத்தில் தற்போதைய அமைப்பு 16 ஆம் நூற்றாண்டில் கட்டப்பட்டது. நாராயண சம்புவராயர் (1339-63) என்பவர் சுமார்  நிலம் நன்கொடை அளித்ததாக கல்வெட்டுகள் உள்ளன.   கோயிலுக்கு மற்றும் அது ஒசுடு ஏரியால் பாசனம் செய்யப்பட்டது.  1961 ஆம் ஆண்டு மதிப்பீட்டின் படி, கோவிலில் உள்ள நகைகளின் மதிப்பு,  .

கட்டிடக்கலை 

புதுச்சேரி - விழுப்புரம் பிரதான சாலையில் உள்ள வில்லியானூரில் திருகாமீஸ்வரர் கோயில் அமைந்துள்ளது. இந்த கோவிலில் தெற்கே ஒரு மொட்டை கோபுரம் உள்ளது, மற்ற அனைத்து கோபுரங்களும் சிறப்பாக கிரானைட் கற்களால் கட்டப்பட்டுள்ளது. கிழக்கு நோக்கி உள்ள சன்னதியில் திருக்காமீஸ்வரரின் உருவத்தை லிங்கம் வடிவத்தில் தரிசிக்கலாம். தெற்கு நோக்கி அமைந்திருக்கும் கோகிலம்பா அம்மானின் சன்னதி முதல் பிரகாரத்தில் அமைந்துள்ளது. தென்னிந்தியாவின் பிற சிவன் கோயில்களைப் போலவே, விநாயகர், முருகன், நவகிரக, சண்டேகேஸ்வர மற்றும் துர்கா சன்னதிகளும் பிரகாரத்தின் சுற்றுவட்டாரத்தில் அமைந்துள்ளன. இரண்டாவது பிரகாரத்தில் கோயில் குளமும், தோட்டமும் உள்ளன.

முக்கிய திருவிழாக்கள் 
தினசரி பூஜைகள் மூன்று முறை செய்யப்படுகின்றன. அவை, காலை 8:00 மணிக்கு காலசந்தி பூஜை, 12:00 மணிக்கு உச்சிகல பூஜை, மாலை 6:00 மணிக்கு காலசந்தி பூஜை. ஒவ்வொரு சடங்கிலும் நான்கு படிகள் உள்ளன: அபிஷேகம், அலங்காரம், நைவேதம் மற்றும் தீபாராதனை. மற்ற சிவன் கோயில்களைப் போல், கோயிலில் எண்ணெயால் அபிஷேகம் செய்யப்படுவதில்லை. அனைத்து வாரங்களும் சோமவாரம், வெள்ளிக்கிழமை பூஜையும், பிரதோஷம், அம்மாவாசை, கிருதிகை, பௌர்ணமி மற்றும் சதுர்த்தி பூஜைகளும் சிறப்பனவை . தமிழ் மாதமான ஆடியில்(ஜூலை - ஆகஸ்ட்) பிரம்மோத்ஸவம் கொண்டாடப்படும் மிக முக்கியமான நிகழ்வாகும்.

குறிப்புகள் 

புதுச்சேரியில் உள்ள சிவன் கோயில்கள்
Coordinates on Wikidata
பூர்ணாத்திரேயசர் கோயில்

ஸ்ரீ பூர்ணாத்திரேயசர் கோயில் (Sree Poornathrayeesa Temple, மலையாளத்தில்: ശ്രീ പൂര്ണ്ണത്രയീശ ക്ഷേത്രം) என்பது கேரளத்தின், கொச்சி,  திருப்பூணித்துறையில் அமைந்துள்ள ஒரு விஷ்ணு கோயில் ஆகும். கொச்சி இராச்சிய அரச குடும்பத்தின் 8 அரச கோவில்களில் இது முதன்மையானது. இந்தக் கோயில் கேரளத்தின் மிகப் பெரிய கோயில்களில் ஒன்றாகக் கருதப்படுகிறது. இந்த தெய்வம் கொச்சினின் தேசிய தெய்வமாகவும், திருப்பூத்துறையின் காவல் தெய்வமாகவும் கருதப்பட்டது. எனவே இந்தக் கோயிலில் நடக்கும் விருச்சிகோத்சவ விழாவில் 40 க்கும் மேற்பட்ட யானைகள் கலந்துகொள்கின்றன. பூர்ணசந்திர ஈசர் யானைகளை விரும்புபவராக கருதப்படுவதால், யானைகளின் உரிமையாளர்கள் பலர் பணத்தை எதிர்பார்க்காமல் யானைகளை உறசவத்திற்கு அனுப்புகின்றனர். 

இந்த கோயில் ஆண்டுதோறும் நடக்கும் உற்வங்கள் அல்லது பண்டிகைகளுக்கும் பிரபலமானது. கோயில் விழாவானது ஒவ்வொரு ஆண்டும் விருச்சிகம் மாதத்தில் (நவம்பர்-திசம்பர்)  விருச்சிகோற்சவம் என்ற பெயரில் நடத்தபடுகிறது.  மேலும் இந்த விருச்சிகோற்சவம் விழாவானது உலகின் மிகப் பெரிய கோயில் திருவிழாவாகும். இக்கோயில் இறைவன் "சந்தனா கோபால மூர்த்தி" வடிவத்தில் உள்ள மகா விஷ்ணு என்பதால்,  குழந்தையில்லாதவர்கள் குழந்தை வரம்வேண்டி இங்கு வழிபட வருதல் வழக்கமாக உள்ளது.

மேலும் காண்க 

 சோட்டானிக்கரை கோவில் 
 கேரள கலாச்சாரத்தில் யானைகள்

படக்காட்சியகம்

குறிப்புகள்

வெளி இணைப்புகள் 

 திரிபுனிதுரா.நெட்  (அரண்மனை கேரள நகரம்) 
எர்ணாகுளம் மாவட்டத்திலுள்ள விஷ்ணு கோயில்கள்
Coordinates on Wikidata
கொச்சியிலுள்ள இந்துக் கோயில்கள்
ஹூக் டௌடிங்

ஹூக் கேஷ்வால் ரெமென்ஹீரெ டௌடிங் (24 ஏப்ரல் 1882 – 15 பெப்ரவரி 1970) இங்கிலாந்தின் ராயல் விமானபடையில் ஒரு அதிகாரி ஆவார். இவர் முதலில் விமான ஓட்டியாகவும், முதல் உலகப்போரின் போது கமான்டிங்க் அதிகாரியாகவும் பணியாற்றியுள்ளார்.

இளமை 
இவர் புனித நினியன் பள்ளி, மொஃபட் என்னும் இடத்தில் அர்துர் ஜான் மற்றும் மௌட் கரோலினெ என்ற தம்பந்தினர்க்கு பிறந்தார். இவருடைய தந்தை மொஃபடில் உள்ள தெற்கு ஸ்காட்டிஸ் என்ற பகுதிக்கு இடம் பெயர்வுக்கு முன்பு வரை பெட்டெஸ் என்ற கல்லூரியில் ஆசிரியராக பணியாற்றியுள்ளார். இவர் புனித நினியன் பள்ளி என்ற பகுதியில் உள்ள விண்ஜெஸ்டர் என்ற கல்லூரியில் பயின்றுள்ளார்.

மேற்கோள்கள்

1882 பிறப்புகள்
1970 இறப்புகள்
அவ் எம். எல். டேவிசு

அவ் எம். எல். டேவிசு (Huw M. L. Davies)  ஒரு பிரித்தானிய வேதியியலாளர் ஆவார். ராயல் வேதியியல் கழகத்தில் இவர் உறுப்பினராகவும்  தேர்ந்தெடுக்கப்பட்டார்.  2008 ஆம் ஆண்டு முதல்  அமெரிக்காவிலுள்ள எமரி பல்கலைக்கழகத்தில் ஆசா கிரிக்சு கேண்ட்லர் அமைப்பால் பரிந்துரைக்கப்பட்ட கரிம வேதியியல் பேராசிரியராக இருந்து வருகிறார்.

இங்கிலாந்து நாட்டின் வேல்சு நகரிலுள்ள அபெரிசுட்வித் மாகாணத்தில் பிறந்த இவர் 1977 ஆம் ஆண்டு கார்டிப் பல்கலைக்கழகத்தில்  வேதியியலில் முதல் வகுப்புடன் இளங்கலைப் பட்டம் பெற்றார். 1980 ஆண்ட்டு கிழக்கு ஆங்கிலியா பல்கலைக்கழகத்தில் முனைவர் பட்டம் பெற்றார். பிரின்சுடன் பல்கலைக்கழகத்தில்  முனைவர் பதவிக்குப் பிந்தைய ஆராய்ச்சி நிலையை அடைந்த பின்னர் இவர் வேக் வன பல்கலைக்கழகத்தில் ஆசிரியராகச் சேர்ந்து அங்கு  முழுமையான பேராசிரியரானார். பின்னர் இவர் பஃபலோ பல்கலைக்கழகத்தில்  சேர்ந்தார். அங்கு இவர் அப்பல்கலைக்கழகத்தின்  புகழ்பெற்ற பேராசிரியர் மற்றும் லார்க்கின் கல்விக் கழகத்தில் கரிம வேதியியல் பேராசிரியர் பதவிகளை வகித்தார். 2008 ஆம் ஆண்டு எமோரி பல்கலைக்கழகத்திற்கு சென்றார்.

பேராசிரியர் டேவிசின் ஆராய்ச்சி புதிய தொகுப்பு முறைகள் மற்றும் அவற்றின் பயன்பாடுகளை மொத்த தொகுப்பு மற்றும் மருந்து கண்டுபிடிப்புகளை மேம்படுத்துவதாக அமைந்திருந்தது. இவரது ஆய்வுகள் சமச்சீரற்ற வினையூக்கிகள், கார்பீனாய்டு வேதியியல், புதிய தொகுப்பு முறையின் வளர்ச்சி, உயிரியல் ஒப்புமையுடன்  செயல்படும் இயற்கை பொருட்களின் ஒட்டு மொத்த தொகுப்பு மற்றும் சமச்சீரற்ற சிகிச்சை முகவர்களின் வளர்ச்சி ஆகியவற்றை உள்ளடக்கியிருந்தது. பல ஆராய்ச்சி குழுக்கள் இவரது சமச்சீரற்ற  டைரோடியம்  வினையூக்கிகளைப் பயன்படுத்தியுள்ளன.

மேற்கோள்கள்

புற இணைப்புகள் 
 A video interview of Professor Davies

வாழும் நபர்கள்
வேதியியலாளர்கள்
பிரித்தானிய அறிவியலாளர்கள்
காளிதாஸ் ஜெயராம்

காளிதாஸ் ஜெயராம் (Kalidas Jayaram) இவர் ஓர் இந்திய திரைப்பட நடிகர் ஆவார். இவர் முக்கியமாக மலையாளத் திரைப்படம் மற்றும் ஒரு சில தமிழ் படங்களில் தோன்றினார். திரைப்பட நடிகர்கள் ஜெயராம் மற்றும் பார்வதியின் மகனான காளிதாஸ் தனது ஏழு வயதில் மலையாளத் திரைப்படமான கொச்சு கொச்சு சந்தோசங்கள் (2000) என்ற படத்தில் அறிமுகமானார். பின்னர், இவர் என்டே வீடு அப்புவின்டேயம் (2003) என்ற படத்தில் நடித்தார். இது இவருக்கு சிறந்த குழந்தைக் கலைஞருக்கான தேசிய திரைப்பட விருதை பெற்றுத் தந்தது. 2016ஆம் ஆண்டில், இவர் மீன் குழம்பும் மண் பானையும் (2016) என்ற தமிழ்த் திரைப்படத்தில் அறிமுகமானார். பின்னர் பூமரம் (2018) என்ற மலையாளப் படத்திற்குத் திரும்பினார் .

ஆரம்ப கால வாழ்க்கை 
தமிழ்நாட்டின் சென்னையில் நடிகர்கள் ஜெயராம் மற்றும் பார்வதி ஆகியோருக்கு இரண்டு குழந்தைகளில் மூத்தவராக காளிதாஸ் பிறந்தார். இவருக்கு மாளவிகா ஜெயராம் என்ற தங்கை உள்ளார். சென்னையின் பத்மா சேசாத்ரி பால பவனில் பத்தாம் வகுப்பு வரை தனது ஆரம்பக் கல்வியைப் பெற்றார். பின்னர், கேரளாவின் கொச்சின் சாய்ஸ் பள்ளியில்  மேல்நிலைக் கல்வியைப் படித்தார். சென்னை இலயோலாக் கல்லூரியில் கட்புலத் தொடர்பாடலில் இளங்கலை பட்டம் பெற்றார்.

திரைப்பட வாழ்க்கை 
தனது 7 வயதில், சத்யன் அந்திகாட்டின் கொச்சு கொச்சு சந்தோஷங்கள் (2000) என்ற திரைப்படத்தில் அறிமுகமானார். இது மலையாளத்தில் சிறந்த திரைப்படத்திற்கான தேசிய திரைப்பட விருதை வென்றது. சிபி மலையில் இயக்கிய இவரது இரண்டாவது படமான என்டே வீடு அப்புவின்டேயம் (2003) படத்திற்காக சிறந்த குழந்தை கலைஞருக்கான தேசிய விருதைப் பெற்றார். 2014ஆம் ஆண்டில், 8 வது விஜய் விருதுகளில் சூர்யா, அஜித் மற்றும் விஜய் ஆகியோருடன் நிகழ்ச்சிகளை வழங்கினார். பாலாஜி தரணீதரனின்  இரண்டாவது இயக்கமான  "ஒரு பக்கக் கதை" என்ற வெளிவராதத் தமிழ் படத்தில் காளிதாஸ் கதாநாயகனாக நடித்தார். 2014 இல் தொடங்கியது. இந்த படம் 2016 ஆம் ஆண்டு வெளியீட்டிற்கு திட்டமிடப்பட்ட்டது. இவரது இரண்டாவது தமிழ்த் திரைப்படம் மீன் குழம்பும் மண் பானையும் 2016 ஆம் ஆண்டு வெளியாகி வெற்றி பெற்றது. பின்னர், பூமரம் என்ற  மலையாளத் திரைப்படத்தில் முன்னணி நடிகராக அறிமுகமானார்.

விருதுகள்

குறிப்புகள்

வெளி இணைப்புகள் 
 

தமிழ்த் திரைப்பட நடிகர்கள்
கேரள மாநில திரைப்பட விருது வென்றவர்கள்
சென்னை நடிகர்கள்
வாழும் நபர்கள்
பிரணவ் மோகன்லால்

பிரணவ் மோகன்லால் (Pranav Mohanlal) (பிறப்பு:  1990 சூலை 13) இவர் ஓர் இந்திய நடிகரும், பாடகரும் மற்றும் பாடலாசிரியரும் ஆவார். இவர் மலையாளத் திரையுலகில் பணியாற்றுகிறார்.  நடிகர் மோகன்லாலின் மகனான இவர் தனது தந்தையின் ஒன்னமான் (2002) திரைப்படத்தில் ஒரு சிறிய பாத்திரத்தில் ஒரு குழந்தையாக நடிக்கத் தொடங்கினார். அதனைத் தொடர்ந்து அதே ஆண்டில் புனர்ஜனி என்ற படத்தில் ஒரு முன்னணி கதாபாத்திரத்தில் நடித்தார். இதற்காக சிறந்த குழந்தைக் கலைஞருக்கான கேரள மாநில திரைப்பட விருதை வென்றார். பின்னர் தனது படிப்பில் கவனம் செலுத்துவதற்காக நடிப்பிலிருந்து ஓய்வு எடுக்க முடிவு செய்தார். அதன்பிறகு திரைப்படங்களிலிருந்து விலகியிருந்தார். நடிப்பிற்குத் திரும்புவதில் ஆர்வம் காட்டவில்லை. ஆஸ்திரேலியாவிலுள்ள நியூ சவுத் வேல்ஸ் பல்கலைக்கழகத்தில் தத்துவத்தில் இளங்கலை பட்டம் பெற்றார் .

திரைப்படங்களில் 
2015 ஆம் ஆண்டில் ஜீது ஜோசப்பிடம் உதவி இயக்குநராக சேர்ந்த பிரணவ், பாபநாசம் மற்றும் லைஃப் ஆஃப் ஜோசூட்டி ஆகிய இரண்டு படங்களில் பணியாற்றினார். ஜீது இயக்கிய 2018 ஆம் ஆண்டு திரைப்படமான ஆதி திரைப்படத்தில் முன்னணி கதாபாத்திரத்தில் தோன்றினார். இது இந்த ஆண்டின் அதிக வசூல் செய்த மலையாளப் படங்களில் ஒன்றாக இருந்தது. இந்த பாத்திரத்திற்காக சிறந்த அறிமுக நடிகருக்கான "சிமா விருதை" வென்றார். "ஜிப்சி பெண்கள்" என்ற பாடலை எழுதி, பாடி, நிகழ்த்தியதன் மூலம் பாடகர்-பாடலாசிரியராக அறிமுகமானார்.

ஆரம்ப மற்றும் தனிப்பட்ட வாழ்க்கை 
பிரணவ் 1990 சூலை 13 அன்று  இந்தியாவின் கேரளாவின் திருவனந்தபுரத்தில் நடிகர் மோகன்லால் மற்றும் சுசித்ரா ஆகியோரின் மகனாகப் பிறந்தார். இவருக்கு விஸ்மயா மோகன்லால் என்ற தங்கை உள்ளார். தமிழகத் திரைப்படத்துறையின் தயாரிப்பாளர் கே. பாலாஜி மற்றும் சுரேஷ் பாலாஜி ஆகியோர் இவருக்கு உறவினர் ஆவர். பிரணவ் தனது பள்ளிப்படிப்பை தமிழ்நாட்டின் ஊட்டியில் உள்ள ஒரு உறைவிடப் பள்ளியான எப்ரான் பள்ளியில் முடித்தார். ஆஸ்திரேலியாவில் உள்ள நியூ சவுத் வேல்ஸ் பல்கலைக்கழகத்தில் தத்துவத்தில் இளங்கலை பட்டம் பெற்றார். இவர் பொதுவெளியிலுருந்து விலகியே இருக்கிறார். ஊடகங்களிலிருந்து விலகியே இருக்கிறார். இதைப்பற்றி கேட்டபோது "நான் ஊடகத்தை வெறுக்கவில்லை. எனது தனிப்பட்ட வாழ்க்கையை அறிந்து கொள்வதிலிருந்து மக்களுக்கு எதுவும் நன்மை கிடைக்கவில்லை என்று நான் நம்புகிறேன்".

குறிப்பு

வெளி இணைப்புகள்
 
 

மலையாள நபர்கள்
கேரள மாநில திரைப்பட விருது வென்றவர்கள்
மலையாளத் திரைப்பட நடிகர்கள்
வாழும் நபர்கள்
1990 பிறப்புகள்
துருவா சர்ஜா

துருவா சர்ஜா ( Dhruva Sarja ) (பிறப்பு: 1988 அக்டோபர் 6 ) இவர் கன்னடத் திரையுலகில் பணிபுரியும் ஓர் இந்திய நடிகர் ஆவார். இவர் 2012 ஆம் ஆண்டு வெளியான ஆதூரி என்ற திரைப்படத்தில் அறிமுகமானார். இது இவருக்கு மிகுந்த பாராட்டையும் புகழையும் அளித்தது.

தொழில் 
சர்ஜா, ஒரு முறை சிறு வயதில், தனது மாமா நடிகர் அர்ஜுன் சர்ஜாவுடன் ஒரு படம் பார்த்துக்கொண்டிருந்தபோது, இவர் ஒரு திரைப்படக் கதாநாயகனாக மாற விரும்புவதாகக் கூறினார். அதற்கு பதிலளித்த அர்ஜுன், ஒரு கதாநாயகனாக மாறுவதற்கு முன்பு, ஒரு நல்ல நடிகராக இருக்க வேண்டி பயிற்சி வகுப்புகள் எடுக்க பரிந்துரைத்தார். துருவா பயிற்சி பெற்று நடிப்புக்கு தயாராக இருந்தார். ஏ.பி. அர்ஜுனின் புதிய திரைப்படத்தில் ஒரு முக்கிய கதாபாத்திரத்திற்கான அழைப்பு பற்றி கேள்விப்பட்டபோது, இவர் அதில் கலந்து கொண்டு தேர்வு செய்யப்பட்டார். இவர் தேர்ந்தெடுக்கப்பட்ட வரை, தான் நடிகர் அர்ஜுன் சர்ஜாவின் மருமகன் என்பதை வெளிப்படுத்தவில்லை.

துருவா 2012இல் வெளியாகி வெற்றிப்பெற்றத் திரைப்படமான ஆதுரி மூலம் படங்களில் அறிமுகமானார். ராதிகா பண்டிட்டுக்கு ஜோடியாக அப்படத்தின் கதாநாயகனாக இவரைக் அர்ஜுன் கையாண்டிருந்த விதம் இவருக்கு விமர்சகர்களின் பாராட்டைப் பெற்றுத் தந்தது.  இவர் தனது அடுத்த படமான பகதூருக்காக தனது நெருங்கிய நண்பர் சேத்தன் குமாருடன் 2013இல் கையெழுத்திட்டார். இதில் மீண்டும் பண்டிட் இவருக்கு ஜோடியாக நடித்தார். இந்த படம் வணிக ரீதியாக வெற்றி பெற்றது  பின்னர் 2015 ஏப்ரலில் இவர் பர்ஜாரி (2017) என்ற படத்தில் ஒப்பந்தம் செய்யப்பட்டார். இதுவும் மிகப்பெரிய ஒரு வெற்றியாக மாறி துருவாவிற்கு தொடர்மும்முறை  வெற்றியை அளித்தது.

தனிப்பட்ட வாழ்க்கை 
துருவா சர்ஜா 1988 அக்டோபர் 6 ஆம் தேதி இந்தியாவின் கர்நாடகாவின் பெங்களூருவில் பிறந்தார். இவருக்கு கன்னட படங்களில் நடித்துவரும் நடிகரான சிரஞ்சீவி சர்ஜா என்ற சகோதரர் உள்ளார். இவரது மாமா அர்ஜுன் சர்ஜா தென்னிந்திய நடிகராவார். இவரது தாத்தா சக்தி பிரசாத் கன்னடப் படங்களிலும் ஒரு நடிகராக இருந்தார். துருவா தனது குழந்தை பருவ நண்பர் பிரேரானாவுடன் 2018 திசம்பர் 9, அன்று நிச்சயதார்த்தம் செய்து கொண்டார். பெங்களூரில் உள்ள பால்ட்வின் ஆண்கள் உயர்நிலைப் பள்ளியில் தனது பள்ளிப் படிப்பை முடித்தார்.

குறிப்புகள்

வெளி இணைப்புகள் 

கன்னடத் திரைப்பட நடிகர்கள்
வாழும் நபர்கள்
1988 பிறப்புகள்
வினய் இராஜ்குமார்

வினய் ராஜ்குமார் ( Vinay Rajkumar ) (பிறப்பு மே 7 ) இவர் கன்னட சினிமாவில் பணிபுரியும் இந்திய நடிகராவார். நடிகர் ராஜ்குமாரின் பேரனும், திரைப்பட தயாரிப்பாளரும், முன்னாள் நடிகருமான ராகவேந்திராவின் மகனுமான இவர், 2014 ஆம் ஆண்டில் சித்தார்த்தா என்ற திரைப்படத்தின் மூலம் முன்னணி நடிகராக அறிமுகமானார்.

ஆரம்ப கால வாழ்க்கை 
வினய் ராஜ்குமார் நடிகரும் திரைப்பட தயாரிப்பாளருமான ராகவேந்திரா மற்றும் மங்களா ஆகியோருக்கு பிறந்தார். இவர் நடிகர் ராஜ்குமாரின் பேரனாவார். இவருக்கு குரு என்ற தம்பி உள்ளார்.  நடிகர்கள் சிவ ராஜ்குமார் மற்றும் புனீத் ராஜ்குமார் ஆகிய இருவரும் இவரது மாமாக்கள். வினய் பெங்களூரு செயின்ட் ஜோசப் வணிகக் கல்லூரியில் வணிகத்தில் இளங்கலைப் பட்டம் பெற்றார்.

வினயின் தாத்தா ராஜ்குமார் இவரை முதன்முதலில் ஐந்தாவது வயதில் ஆகாஸ்மிகா (1993) என்ற கன்னடத் திரைப்படத்தில் அறிமுகப்படுத்தினார். வினய் இதைத் தொடர்ந்து ஒடஹுதிதாவாரு (1994), தனது தந்தையின் படமான அனுரகடா அலேகலு (1993) மற்றும் நவிபரு நமகிபாரு (1993), மற்றும் மாமா சிவாவின் ஓம் (1995) மற்றும் ஹ்ருதயா ஹ்ருதயா (1999) ஆகிய படங்களில் தோன்றினார் .

வினய் ஒரு நடிகராக "நாடகங்களில் பயிற்சி பெறுமுன்" "ஓரிரு நபர்களுடன் நடிப்பு பட்டறைகளில்" பயிற்சி பெற்றார். பின்னர் தனது மாமாக்களின் படங்களின் பயிற்சியாளர்களிடமிருந்து நடனம் மற்றும் தற்காப்பு கலைகளில் பயிற்சி பெற்றார். 2012ஆம் ஆண்டில் தி டைம்ஸ் ஆஃப் இந்தியாவுக்கு அளித்த ஒரு பேட்டியில், [மாமா புனீத்தின் படம்] யாரே கூகதலி படப்பிடிப்பில் தான் ஈடுபட்டுள்ளேன் என்று கூறினார். புனீத்தின் முந்தைய படமான அண்ணா பாண்ட் (2012) படப்பிடிப்பில் ஏற்கனவே பணியாற்றியுள்ளார்.

விருதுகள் 

தென்னிந்திய சர்வதேச திரைப்பட விருதுகள்

குறிப்புகள்

வெளி இணைப்புகள்
 

1989 பிறப்புகள்
கன்னடத் திரைப்பட நடிகர்கள்
வாழும் நபர்கள்
சுதீர் பாபு

சுதீர் பாபு (Sudheer Babu) (பிறப்பு போசனி நாக சுதீர் பாபு ; 1980 மே 11) இவர் ஓர் இந்தியத் திரைப்பட நடிகரும் முன்னாள் தொழில்முறை பூப்பந்து வீரரும் ஆவார். இவர் முதன்மையாக தெலுங்கு திரையுலகில் பணியாற்றுகிறார் . டோலிவுட்டில் சிவா மனசுலோ ஸ்ருதி படத்தின் மூலம் கதாநாயகனாக அறிமுகமானார். பிரேம கதா சித்ரம் மற்றும் பாகி ஆகிய படங்களில் இவர் நடித்துள்ளார். இவர் சமீபத்தில் "சுதீர் பாபு புரொடக்சன்ஸ்" என்ற தனது தயாரிப்பு நிறுவனத்தைத் தொடங்கினார்.

ஆரம்பகால வாழ்க்கை மற்றும் பூப்பந்து தொழில் 
சுதீர் போசானி ஆந்திராவின் விசயவாடாவில் போசானி நாகேஸ்வர ராவ் மற்றும் அவரது மனைவி போசானி ராணி ஆகியோருக்கு பிறந்தார். இவருக்கு கருணா என்ற ஒரு மூத்த சகோதரி இருக்கிறார். சித்தார்த்த பொதுப் பள்ளியில் விசயவாடாவில் தனது பள்ளிப் படிப்பை முடித்தார்.  பெங்களூரில் உள்ள எம்.எஸ்.ராமையா தொழில் நுட்ப நிறுவனத்தில் படித்தார். அங்கிருந்து வெளியேறிய பிறகு, ஐதராபாத்தின் மகரிஷி மேலாண்மை நிறுவனத்தில் பட்டம் பெற்றார்.

பின்னர், இவர் பூப்பந்து மீது ஆர்வத்தை வளர்த்துக் கொண்டார். அதை தொழில் ரீதியாக எடுத்துக் கொண்டார். விரைவில் தேசிய பள்ளி விளையாட்டில் இரண்டாவது இடம் பெற்றார். இளையோர் பூப்பந்து உலகக் கோப்பைக்கு சாத்தியமானவர். பாபு இறுதியில் ஆந்திரா மற்றும் கர்நாடகாவின் முதல் தரவரிசை வீரராக ஆனார். இவர் புல்லேலா கோபிசந்த் உடன் இரட்டையர் கூட்டாளராக விளையாடியுள்ளார். பிந்தையவரின் வாழ்க்கை வரலாற்றுத் திரைப்படத்தில் இவர் கோபிசந்த் வேடத்தில் நடிக்க திட்டமிடப்பட்டுள்ளது.

திரைப்பட வாழ்க்கை 
கௌதம் மேனன் இயக்கிய யே மாயா சேசாவே என்ற படத்துடன் சுதீர் தனது நடிப்பு வாழ்க்கையைத் தொடங்கினார். இப்படத்தை இவரது மைத்துனர் மஞ்சுளா கட்டமனேனி தயாரித்திருந்தார் . இந்தப் படத்தில், இவர் கதாநாயகியின் சகோதரர் வேடத்தில் நடித்தார். பீம்லி கபாடி ஜட்டு என்ற திரைப்படப்புகழ் டத்தினேனி சத்யா இயக்கிய எஸ்.எம்.எஸ் (சிவா மனசுலோ ஸ்ருதி) படத்தின் மூலம் சுதீர் முன்னணி கதாபாத்திரத்தில் அறிமுகமானார்.  படம் 2012 பிப்ரவரி 10 அன்று வெளியிடப்பட்டது. இதை சூப்பர் குட் பிலிம்ஸ் பதாகையின் கீழ் விக்ரம் ராஜு தயாரித்திருந்தார். இந்த படத்தின் மூலம் அறிமுகமான நடிகை ரெஜினா கசாண்ட்ரா சுதீருடன் இணையாக நடித்தார். இந்த படம் 2009ஆம் ஆண்டு வெளியானத் தமிழ்த் திரைப்படமான சிவா மனசுல சக்தியின் மறு ஆக்கமாகும்.

கதாநாயகனாக இவரது இரண்டாவது படம் பிரேமா கதா சித்ரம்  2013 சூன் 7 அன்று வெளியிடப்பட்டது. நந்திதா இவருடன் நடித்தார். ஜே. பிரபாகர் ரெட்டி இயக்கிய மற்றும் இயக்குநர் மாருதி தயாரித்த இந்த படம் மிகவும் நேர்மறையான விமர்சனங்களைப் பெற்றது. சுதீர் மற்றும் நந்திதா ஆகிய இருவரும் தங்களது நடிப்பால் விமர்சன ரீதியான பாராட்டுகளைப் பெற்றனர். அதே ஆண்டு, இவர் ஆடு மகத்ரா புஜ்ஜி என்ற படத்தில் கதாநாயகனாக தோன்றினார். ஜி. கிருஷ்ணாரெட்டி இயக்கியுள்ள இப்படத்தில் அஸ்மிதா சூத் மற்றும் பூனம் கவுர் ஆகியோரும் நடித்திருந்தனர். இவர் தற்போது ராஜு என்பவர் தயாரிப்பில் உருவாகும் "வி"  என்ற தனது அடுத்த படத்தில் நடிக்கிறார். இது 2020 மார்ச் 25 அன்று வெளியிட திட்டமிடபட்டிருந்ததது.

தனிப்பட்ட வாழ்க்கை 
தெலுங்கு நடிகர் கிருட்டிணாவின் இளைய மகள் பிரியதர்சினியை 2006 ஆம் ஆண்டில் சுதீர் மணந்தார். இந்த தம்பதிக்கு சரித் மானஸ் மற்றும் தர்ஷன் என்ற இரண்டு மகன்கள் உள்ளனர். இவர் தெலுங்கு நடிகர் மகேஷ் பாபுவின் மைத்துனர் ஆவார்.

குறிப்புகள்

வெளி இணைப்புகள் 

1979 பிறப்புகள்
தெலுங்குத் திரைப்பட நடிகர்கள்
வாழும் நபர்கள்
கடவல்லூர் அன்யோன்யம்

கடவல்லூர் அன்யோனியம் (Kadavallur Anyonyam) என்பது இந்தியாவின் திருச்சூர் மாவட்டத்தில் உள்ள கடவல்லூரில் ஆண்டுதோறும் நடைபெறும்  ரிக் வேத விவாதம் ஆகும். திருச்சூர் திருநாவாயகட்டகே பகுதியை தளமாகக் கொண்ட இரண்டு பெரிய ரிக் வேத பள்ளிகளில் (வடக்கே மாதோம் என அழைக்கப்படுகிறது)   பல ஆண்டுகளாக, திருச்சூர் மற்றும் திருநாவாய்யில் உள்ள இரண்டு பிரம்மஸ்வம் மடங்கள் ஆரோக்கியமான, ஆக்கபூர்வமான போட்டி மனப்பான்மையை வளர்த்தன. இந்த கல்வி நிறுவனங்களின் வேத அறிஞர்களுக்கு நடத்தப்படும் இறுதித்தேர்வே கடவல்லூர் அன்யோனியம் ஆகும்.

இடம் மற்றும் நாள் 

திருச்சூர் மாவட்டம் கடவல்லூரில் உள்ள இராமசுவாமி கோவிலில் ஒவ்வொரு ஆண்டும் மலையாள மாதமான விருச்சிகத்தில் முதல் பதினைந்து நாட்களில் (நவம்பர் நடுப்பகுதியில்) கடவல்லூர் அன்யோனியம் நடத்தப்படுகிறது. கடவல்லூர் அன்யோனியம் 1947 வரை தவறாமல் நடைபெற்றது. இது 1989 இல் புத்துயிர் பெற்றது, பின்னர் தொடர்ந்து நடைபெறுகிறது. இந்த விழா 8 நாட்கள் நடைபெறுகிறது.

குறிப்புகள் 

நவம்பர் சிறப்பு நாட்கள்
திருச்சூர் மாவட்ட விழாக்கள்
அபர்ணா பாலமுரளி

அபர்ணா பாலமுரளி (Aparna Balamurali) இவர் மலையாளத் திரைப்படம் மற்றும் தமிழ்த் திரைப்படத்துறையில் பணிபுரியும் இந்திய திரைப்பட நடிகையும் மற்றும் பின்னணி பாடகியுமாவார்.  இவர் மகேசிண்ட பிரதிகாரம் (2016) என்ற படத்தில் ஜிம்ஸி  என்ற வேடத்திலும் மற்றும் சண்டே ஹாலிடே (2017) என்பதில் அனு என்ற பாத்திரத்தில் நடித்தற்காக மிகவும் பிரபலமானவர்.

தனிப்பட்ட வாழ்க்கை 
அபர்ணா இந்தியாவின் கேரளாவில் உள்ள திருச்சூர் பகுதியைச் சேர்ந்தவர். இவர் கே. பி. பாலமுரளி மற்றும் சோபா பாலமுரளி ஆகியோருக்கு பிறந்தார். இவரது தந்தை பாலமுரளி பல இசைத் தொகுப்புகளை இயற்றிய ஒரு இசை இயக்குநர் ஆவார். ஒரு வழக்கறிஞரான இவரது தாயார் சோபா  ஒரு சில மலையாள படங்களில் பின்னணி பாடகராகவும் பணியாற்றியுள்ளார். பாடகர்-இசையமைப்பாளர் கே. பி. உதயபானு அவரது தந்தைவழி பெரிய மாமாவார்..

அபர்ணா இந்திய பாரம்பரிய இசை மற்றும் பரதநாட்டியம், மோகினியாட்டம், குச்சிப்புடி போன்ற பாரம்பரிய நடன பாணிகளில் பயிற்சி பெற்றவர். பாலக்காட்டில் உள்ள உலகளாவிய கட்டிடக்கலை நிறுவனத்தில் படித்தார் .

குறிப்புகள்

வெளி இணைப்புகள் 
 
 

மலையாளத் திரைப்படப் பின்னணிப் பாடகர்கள்
மலையாளத் திரைப்பட நடிகைகள்
வாழும் நபர்கள்
ஆண்டனி வர்கீஸ்

ஆண்டனி வர்கீஸ் (Antony Varghese) இவர் மலையாளத் திரைப்படங்களில் தோன்றும் ஒரு இந்திய திரைப்பட நடிகராவார். இவர் அங்கமாலி டைரிஸ் என்ற படத்தின் மூலம் 2017ஆம் ஆண்டில் அறிமுகமானார். இவர் பிரபலமாக பெப்பே என்று அழைக்கப்படுகிறார்.

தனிப்பட்ட வாழ்க்கை 
ஆன்டணி வர்கீஸ் இந்தியாவின் கேரளாவின் கொச்சியின் அங்கமாலியில் வர்கீஸ் மற்றும் அல்போன்சா ஆகியோருக்குப் பிறந்தார்.

தொழில் 
லிஜோ ஜோஸ் பெல்லிசேரி இயக்கிய அங்கமாலி டைரி என்ற மலையாளத் திரைப்படத்தில் வின்சென்ட் பெப்பே என்ற முக்கிய கதாபாத்திரத்தை சித்தரித்து 2017ஆம் ஆண்டில் அறிமுகமானார். இந்த திரைப்படம் ஒரு மிகப்பெரிய வெற்றியாக இருந்தது. இது இவருக்கு புகழ் பெற்றுத் தந்தது. இவர் இப்போது பெப்பே என்ற திரைப் பெயரால் நன்கு அறியப்படுகிறார். இந்த கதாபாத்திரம் இவருக்கு தென்னிந்திய பிலிம்பேர் விருதுகள் உட்பட பல விருதுகளை பெற்றுத் தந்தது. இவரது இரண்டாவது படம் அறிமுக இயக்குநர் டினு பப்பச்சன் இயக்கிய சுவதந்திரியம் அர்த்தராத்திரியில் என்பதாகும். இது கோட்டயம் சார்ந்த த்ரில்லர் படமாகும். லிஜோ ஜோஸுடனான தனது இரண்டாவது படமான ஜல்லிக்கெட்டு என்ற படத்தில் ஒப்பந்தமானார்

குறிப்புகள்

வெளி இணைப்புகள் 
 
 

மலையாளத் திரைப்பட நடிகர்கள்
வாழும் நபர்கள்
சித்தார்த் மேனன்

சித்தார்த் மேனன் (Siddharth Menon) (பிறப்பு 1989 சூலை 1 ) இவர் ஓர் இந்திய பின்னணிப் பாடகரும் மற்றும் திரைப்பட நடிகருமாவார் . மேனன் சில திரைப்பட பாடல்களையும் வழங்கியுள்ளார். தைக்குடம் பிரிட்ஜ் என்ற இவரது இசைக் குழு மிகவும் பிரபலமானது. மலையாள தொலைக்காட்சி நிறுவனமான கப்பா என்ற தொலைக்கட்சியில் மியூசிக் மோஜோ என்ற இசை நிகழ்ச்சிக்காக தசரதம் திரைப்படத்திலிருந்து இவர் "மந்தராச்செபுண்டோ" என்ற பாடலை வழங்கியது இசை பட்டியலில் முதலிடம் பிடித்தது.

ஆரம்பகால வாழ்க்கை மற்றும் கல்வி 
சித்தார்த் மேனன் மும்பையில் குடியேறிய கேரள குடும்பத்தில் சத்யநாதன் பரியதாத் மற்றும் ஷீலா ஆகியோருக்கு 1989 சூலை 1 அன்று பிறந்தார். இவரது தந்தை சத்யநாதன் ஒரு விமான நிறுவனத்தில் முன்னாள் ஊழியராவார். திருச்சூரின் இரிஞ்ஞாலகுடா பகுதியைச் சேர்ந்தவர். இவரது தாயார் ஷீலா மும்பையில் வருமான வரித்துறையில் பணிபுரிகிறார். இவர் கோட்டயம் வைக்கம் நகரைச் சேர்ந்தவர். இவருக்கு ஷரத் மேனன் என்ற ஒரு மூத்த சகோதரர் உள்ளார். அவர் இங்கிலாந்தில் விஞ்ஞானியாக பணிபுரிகிறார்.

மேனன் மகாராட்டிராவின் கோரேகாவ்  பகுதியிலுள்ள விவேக் வித்யாலயா உயர்நிலைப் பள்ளியில் பயின்றார். பின்னர், விவேக் வணிகக் கல்லூரியில் பயின்று இவர் வர்த்தகத்தில் பட்டம் பெற்றார். பட்டம் பெற்ற பிறகு மேற்கத்திய இசையைப் கற்க முடிவு செய்து, சென்னையில் ஏ.ஆர். ரகுமானின் இசைக் கல்லூரியான, கே. எம் மியூசிக் கன்சர்வேட்டரியில் சேர்ந்தார். தற்போது, இவர் கேரளாவின் கொச்சியில் வசிக்கிறார். இவர் 2019 திசம்பர் 22 அன்று மராத்தி நடிகை தன்வி பலா என்பவரை மணந்தார்.

தொழில் 
சித்தார்த் மேனன் தனது மலையாளப் பெற்றோருடன் மும்பையில் வளர்ந்தார். போட்டிகள் மற்றும் இளைஞர் விழாக்களில் கலந்து கொண்டு, இசைக்கான பரிசுகளை வென்றார். இவர் காட்ட வேண்டியது எல்லாம் அவர் மும்பையில் உள்ள அஜிவாசன் இசை அகாதமியில் படித்த சில நாட்கள் மட்டுமே. ஆனால் அது ஒருபோதும் இவர் பாடும் ஆர்வத்தை குறைக்கவில்லை.

சோனி தொலைக்காட்சியின் ரியாலிட்டி நிகழ்ச்சியான, எக்ஸ் ஃபேக்டர் இந்தியாவில் கலந்து கொண்டார். மேலும் இவரது குழு நிர்மிட்டே நிகழ்ச்சியின் இறுதிப் போட்டியாளராக தேர்வு பெற்றது. குழுவில் இருந்த மற்ற உறுப்பினர்கள் வியன் பெர்னாண்டஸ், பிரணில் மோர் மற்றும் ரஞ்சனா ராஜா.

இவரது உறவினரான கோவிந்த் மேனன் கப்பா தொலைக்காட்சியில் "மியூசிக் மோஜோ" என்ற இசை நிகழ்ச்சி மற்றும் "நாஸ்டால்ஜியா" (பசுமையான மலையாள பாடல்களின் மறுபிறவி) நிகழ்ச்சிக்கும் பணியாற்றினார். இதில் சித்தார்த் பாடிய "மந்தராச்செபுண்டோ" பாடல் யூடியூபில் வெற்றி பெற்றது. பின்னர் அவர்கள் தைக்குடம் பிரிட்ஜ் என்ற இசைக் குழுவைத் தொடங்கினர்.

சித்தார்த் 2013ஆம் ஆண்டு நார்த் 24 காதம்  என்ற திரைப்படத்தில் "தரங்கல்" என்ற பாடலுடன் பின்னணிப் பாடகராக அறிமுகமானார்.

2015 ஆம் ஆண்டில் வி.கே.பிரகாஷ் இயக்கிய ராக்ஸ்டார் திரைப்படத்தின் மூலம் மலையாளத் திரையுலகில் அறிமுகமானார் . சிரேயா கோசலுடன் இணைந்து இசைத் தொகுப்பான யெலோவிலும் இவர் நடித்து பாடியுள்ளார். இந்த பாடல் 2017 சூன் 7 அன்று வெளியிடப்பட்டது. 2014 ஆம் ஆண்டு நிலவரப்படி, யெலோவ் யூடியூப்பில் 1 மில்லியன் பார்வைகளைப் பெற்றுள்ளது. அடுத்த ஆண்டு இவர் மீண்டும் யாமி என்ற ஆல்பத்தில் பாடியுள்ளார்.

2019ஆம் ஆண்டு நிலவரப்படி, துணை வேடங்களில் கூட், சோலோ திரைப்படங்களிலும், கத பரஞ்ச கத மற்றும் கோலாம்பி  திரைப்படங்களில் முக்கிய கதாபாத்திரங்களிலும் நடித்துள்ளார். அமிர்தா தொலைக்காட்சி நிகழ்ச்சியிலும் மலையாளத்தில் பல விருதுவழங்கும் நிகழ்ச்சிகளிலும் பங்கேற்றுள்ளார்.

குறிப்புகள்

வெளி இணைப்புகள் 
Siddharth Menon's official Facebook page
Siddharth Menon

வாழும் நபர்கள்
1989 பிறப்புகள்
இந்தியத் திரைப்படப் பாடகர்கள்
கிருஷ் ஜே.சதார்

கிருஷ் ஜே.சதார் (Krish J. Sathar) (உன்னி கிருஷ்ணன் சதார் என்ற பெயரில் பிறந்தார்) இவர் ஓர் இந்திய திரைப்பட நடிகரும் மற்றும் தொழில் முனைவோரும் ஆவார். இவர் முதன்மையாக மலையாளம் மற்றும் தமிழ் படங்களில் பணியாற்றுகிறார்.

தொழில் 
1984 செப்டம்பர் 14 இல் நடிகர்கள் சதார் மற்றும் ஜெயபாரதி ஆகியோருக்கு கிருஷ் பிறந்தார். பொறியியல் படித்த இவர், நிர்வாகத்திலும் முதுகலைப் பட்டம் பெற்றார். கிரிஷ் இங்கிலாந்தில் தனது படிப்பை முடித்த பின்னர் அமெரிக்காவில் பணிபுரிந்தார்.

ஒரு மதிப்புமிக்க திரைப்பட குடும்பத்தில் பிறந்த இவருக்கு நடிப்பதற்கு பல வாய்ப்புகள் தேடிவந்தன. அவற்றுள் மோகன்லால் நடித்து, சித்திக் இயக்கிய லேடீஸ் அண்ட் ஜென்டில்மேன் என்ற திரைப்படத்தை தனது துவக்கப்பாதையாக இவர் தேர்ந்தெடுத்தார். இவர் திரைப்படத் துறையில் நுழைவதற்கு முன்பு நியூயார்க் திரைப்பட அகாதமியில் படித்துக் கொண்டிருந்தார். 2014ஆம் ஆண்டில், சிறீப்ரியா இயக்கிய மாலினி 22 பாளையங்கோட்டை என்ற தமிழ்த் திரைப்படத்தில் அறிமுகமானார். இது [[ஆஷிக் அபு]வின்], 22 பிமேல் கோட்டயம் என்ற மலையாளத் திரைப்படத்தின் தமிழ் மறு ஆக்கம். இந்தப் படம் தெலுங்கிலும்  கட்டானா என்ற தலைப்பில் மறு ஆக்கம் செய்யப்பட்டது. இதன்மூலம் இவர் தெலுங்குத் திரையுலகிலும் அறிமுகமானார். இவரது அடுத்த படம் டூ நூரா வித் லவ், இதில் இவர்  முக்கிய கதாபாத்திரமான மகிழ்ச்சியான-அதிர்ஷ்டசாலி மற்றும் சூஃபி பாடகர் ஷாஜகானைச் சித்தரித்தார். இவர் தக்காளி என்ற திரைப்படத்தில் நடிக்க ஒப்புக்கொண்டார். ஆனால் பின்னர் தேதி பிரச்சினைகள் காரணமாக அத்திரைப்படத்திலிருந்து விலகினார்.

தொழில் முனைவோர் முயற்சிகள் 
கிரிஷ் இலண்டனில் கான்செப்ட் காக்டெய்ல் சொந்தமாக மது விடுதிகளை வைத்து நடத்தி வருகிறார். ஒரு தீவிர காக்டெய்ல் ஆர்வலராக இருந்த இவர் அதை ஒரு பொழுதுபோக்காக எடுத்துக் கொண்டார். பின்னர் நியூயார்க்கில் இருந்த காலத்தில் காக்டெய்ல்களில் தனது திறமைகளைப் பயிற்றுவித்தார்.

இவர் லண்டனில் தனது முதல் மது விடுதியினைத் திறந்தார். இது ஐக்கிய இராச்சியத்தின் முதல் பத்து சிறந்த காக்டெய்ல் மது விடுதிகளில் இடம் பெற்றது. சமீபத்தில் இவர் தனது இரண்டாவது மது விடுதியினை லண்டனில் திறந்தார்.

குறிப்புகள்

வெளி இணைப்புகள் 
 

எர்ணாகுளம் மாவட்ட நபர்கள்
மலையாளத் திரைப்பட நடிகர்கள்
1984 பிறப்புகள்
வாழும் நபர்கள்
தென்னிந்திய பிலிம்பேர் விருதுகளை வென்றவர்கள்